Rummy

El **Rummy** és un dels jocs més coneguts de cartes en el marc internacional, i font d'una immensitat de variacions i jocs derivats.

El Rummy bàsic o *Straight Rummy* es juga generalment entre 2 i 4 jugadors, encara que n'hi poden jugar fins a 6, amb una sola baralla francesa de 52 cartes sense comodins.

## Objectiu

Descartar la mà abans que ho facin els altres jugadors.

## Valor de les cartes

* **Figures (K, Q, J):** 10 punts
* **As:** 1 punts. En el joc bàsic, per a fer escala, lliga només per baix amb el 2
* **Del dos al 10:** Cada carta el seu valor

## Puntuació

Quan un jugador descarta la mà (diem que **tanca**) suma tants de punts com han quedat en les mans dels rivals.

## Preparació

Abans de començar, acordau la condició que marcarà el final del joc. Es pot jugar **al millor de tantes rondes** o posar una **puntuació límit** per a acabar la partida (per exemple: al primer que arriba a 200 punts).

Triau repartidor a l'atzar, que anirà rotant en sentit horari al llarg de la partida, i repartiu d'una en una tantes cartes per cap com convingui segons el nombre de jugadors:

* **Per a 2 jugadors:** 10 cartes per hom
* **Per a 3 i 4 jugadors:** 7 cartes per hom
* **Per a 5 i 6 jugadors:** 6 cartes per hom

Quan tothom té les cartes que li pertoquen, disposau les restants en una **pila** cap per avall al mig de la taula i destapau-ne la primera per a encetar el que serà el **pou**. Cada jugador mira les seves cartes en mà i les ordena al gust.

## Regles

El mecanisme del Rummy és molt simple i serveix de patró per a molts d'altres jocs relacionats. Comença el jugador de l'esquerra del repartidor. **Cadascú en el seu torn** haurà de fer per força les dues següents accions:

* Agafar una carta, o bé de dalt de la pila (oculta) o bé la que corona el pou (descoberta).
* Descartar una carta al descobert al pou

Mentre la ronda no s'acabi, després de jugar una carta al pou, el torn passa al següent jugador en sentit horari i es procedeix així successivament. A més de les dues accions esmentades, en el seu torn els jugadors poden fer **dues accions més que són optatives**:

* **Obrir una combinació** de cartes damunt la taula amb les cartes que tenen en mà. Es poden fer **trios** (tres cartes del mateix número) o **escales** (tres cartes consecutives del mateix coll). En el joc bàsic només es pot obrir una combinació per torn.
* Lligar cartes que tenen en mà amb combinacions ja exposades (per un mateix o pels altres jugadors) a la taula: fer d'un trio un quartet o bé afegir cartes a les escales. No hi ha límit de cartes a lligar per torn.

Per a dur a terme aquestes dues accions, no es poden desfer combinacions exposades i reubicar-ne les cartes. Notau que totes les accions descrites només es poden fer en el propi torn.

Si la pila de cartes s'acaba i el jugador que és mà no vol prendre la carta del pou, es giren les cartes del pou sense remenar-les per a formar una nova pila cap per avall. Aquest mecanisme a vegades genera problemes, consultau les **variacions** al respecte.

### Final del joc

Un jugador guanya i s'acaba la ronda quan es desfà, partint de les accions possibles en el seu torn, de totes les cartes que té en mà (diem que **tanca**). El joc s'atura i ja no es passa torn ni es col·loquen cartes addicionals damunt la taula (independentment que els jugadors tinguessin preparades combinacions o cartes que es podien lligar amb les de la taula): cadascú compta els punts que té en mà i el jugador que ha tancat aconsegueix la puntuació que sumen les cartes en mà de tots els rivals, puntuació que es va acumulant al llarg de la partida.

Feu tantes rondes com hàgiu acordat i el jugador que obtingui més punts en les rondes establertes guanya. En cas que jugueu al primer d'arribar a determinada puntuació, feu tantes com sigui necessari perquè un jugador hi arribi, que serà el guanyador.

## Variacions

* **Més d'una combinació per torn**. Cadascú en el seu torn pot obrir més d'una combinació.
	+ **Fer un *rummy***. Regla segons la qual quan algú tanca en un sol torn sense haver jugat abans cap altra carta damunt la taula (sense comptar les que van al pou), es diu que fa un *rummy* i aconsegueix una bonificació per la ronda: hi ha qui duplica la puntuació obtinguda i hi ha qui simplement hi suma 10 punts.
* **Sortint**. Un jugador no pot lligar cartes a les combinacions dels altres fins que no ha exposat una combinació pròpia damunt la taula.
* **L'as pels dos costats**. És possible combinar l'as amb la K en una escala. Quan es juga amb aquesta norma, el valor de l'as en les partides passa a ser de 15 punts. Hi ha qui permet, inclús que l'as pugui enllaçar en escales la K i el dos, però això és més inusual.
* **Tancar descartant**. Només es pot tancar la ronda descartant carta al pou, no buidant la mà amb una combinació. Notau que això en el joc bàsic pot passar, per exemple quan qualcú té tres cartes en mà, comptant la que ha agafat de la pila, i totes tres lliguen entre si. En aquesta variant no es podria fer aquesta combinació ja que, per força, s'ha de descartar una carta al final del torn.

Hi ha variacions que fan referència a l'acabament de la pila:

* **Remenant el pou**. Quan s'acaba la pila de prendre carta, el pou es remena abans de refer-la per a reutilitzar-ne les cartes. Aquesta versió s'ha popularitzat molt en l'actualitat, ja que en el joc bàsic els jugadors poden memoritzar l'ordre de les cartes.
* ***Block Rummy***. El pou no es recicla. Si la pila s'acaba i el següent jugador no vol la carta que ha descartat al pou l'anterior jugador, la ronda s'acaba i cadascú suma el valor de les cartes que té en mà. Aquesta variant arregla un dels problemes més recurrents al Rummy, que és que la partida arribi a un punt en què els jugadors agafen i amollen sempre les mateixes cartes i quedi tothom estancat. Altra opció relacionada és limitar el nombre de cops que es pot reciclar el pou.

El Rummy bàsic és la mare de tota una branca inabastable de jocs relacionats amb una mecànica similar. Podeu trobar molts d'altres jocs que encara que es poden entendre com a variacions del Rummy, tenen ja entitat pròpia.